**Javna agencija za knjigo Republike Slovenije** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa v kulturi (Uradni list RS, št. 77/07 – UPB, 56/08, 4/10, 20/11 in 111/13, 68/16, 61/17 in 21/18 - ZnOrg)), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 19/09, 10/14 in 73/16) **objavlja**

**Javni večletni razpis za izbor izvajalcev in sofinanciranje knjižnih programov**

**za obdobje 2020-2023**

(oznaka: JR10–KNJIŽNI PROGRAM–2020–2023)

**1. Naziv in sedež razpisovalca**

Javna agencija za knjigo Republike Slovenije, Metelkova 2b, 1000 Ljubljana (v nadaljevanju: JAK).

**2. Predmet javnega razpisa**

Predmet javnega razpisa je izbor izvajalcev in sofinanciranje knjižnih programov za obdobje 2020–2023 (štiriletno sofinanciranje knjižnih programov) na podlagi določb tega razpisa in izpolnjevanja kriterijev in pogojev iz točke 7 in 8.

**3. Cilji javnega razpisa**

JAK bo knjižne programe podpirala v skladu z naslednjimi dolgoročnimi cilji in vsebinskimi usmeritvami:

- izdajanje knjižnih programov na področju leposlovja in humanistike;

- spodbujanje izvirne literarne ustvarjalnosti in prevajanja kakovostnih tujih leposlovnih in humanističnih del;

- upoštevanje avtorskih in založniških standardov;

- zagotavljanje visoke dostopnosti kakovostne knjižne produkcije v tiskani in elektronski obliki.

**4. Obdobje sofinanciranja in vsebinska opredelitev razpisnega področja**

Na tem javnem razpisu izbrani prijavitelji bodo dodeljena sredstva prejeli za sofinanciranje knjižnega programa, izvedenega v letih **2020, 2021, 2022 in 2023.** Višina sredstev za sofinancirani knjižni program bo določena za vsako leto posebej.

V okviru področja knjižni program bodo sofinancirani knjižni programi založnikov, ki vključujejo leposlovna knjižna dela vseh zvrsti in žanrov slovenskih avtorjev, prevodna leposlovna dela tujih avtorjev ter izvirna in prevodna dela s področij humanistike, kulture in umetnosti, ter upoštevajo založniške standarde, zagotavljajo visoko dostopnost knjižnega programa in prispevajo k pluralnosti slovenskega knjižnega trga.

**5. Okvirna vrednost javnega razpisa** **JR10–KNJIŽNI PROGRAM–2020–2023, izvedba postopkov večletnega sofinanciranja, obdobje za porabo sredstev ter sprememba ali prekinitev sofinanciranja**

Okvirna vrednost javnega razpisa za leto 2020 znaša 1.575.000,00 EUR. Obseg sredstev, ki ga bo JAK za sofinanciranje na tem javnem razpisu izbranih knjižnih programov namenila po posameznih letih 2020, 2021, 2022 in 2023, bo določen po prejemu odločbe o sofinanciranju programa dela JAK s strani ministrstva, pristojnega za kulturo. JAK bo po prejemu odločbe ministrstva, pristojnega za kulturo, o sofinanciranju programa dela JAK za posamezno leto v obdobju 2020–2023 skladno s predpisi izdala in izbranim prijaviteljem vročila odločbe, v katerih bo določen tudi letni obseg sredstev za sofinanciranje izbranega knjižnega programa,

Sredstva, dodeljena v okviru tega razpisa, morajo biti porabljena v obdobju 2020–2023 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju izbranega knjižnega programa.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe javnega razpisa JR10–KNJIŽNI PROGRAM–2020–2023 preverila izpolnjevanje splošnih in posebnih pogojev prijaviteljev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, na podlagi česar bo JAK izdala odločbe o sprejetju knjižnega programa v sofinanciranje za obdobje 2020–2023 ter z izbranimi izvajalci knjižnega programa sklenila pogodbe za obdobje trajanja razpisa.

Izbrani izvajalci, s katerimi bo sklenjena štiriletna pogodba, bodo za leta 2021, 2022 in 2023 pozvani k predložitvi podrobnejšega programa dela in finančnega načrta za vsako leto posebej. Ob letnem pozivu k predložitvi programa za naslednje leto ali v primeru drugih objektivnih sprememb, ki vplivajo na pogodbeno razmerje, bodo z izvajalcem sklenjeni dodatki k pogodbi, v katerih bosta določena dokončen obseg knjižnega programa in dokončna višina sredstev v posameznem letu ter opredeljene morebitne druge spremembe, vezane na izvedbo programa. Dokončna višina sredstev za posamezno leto bo določena na podlagi pregleda realizacije pogodbe in vsebinskega ovrednotenja ter okvira sredstev, namenjenih razpisu v posameznem proračunskem letu. Izvajalec mora vse obdobje trajanja razpisa izpolnjevati splošne in posebne pogoje razpisa.

Če JAK na podlagi rednega ali izrednega nadzora sofinanciranega knjižnega programa ugotovi, da izbrani program v celoti ali delno ni bil izveden, da je bila izvedba programa neskladna s prijavo ali pogodbo, pomanjkljiva ali na neustrezni ravni, da se dejanski stroški programa razlikujejo od navedenih v prijavni dokumentaciji oziroma sklenjeni pogodbi o sofinanciranju knjižnega programa, ali da prijavitelj ni upošteval v pogodbi določenih drugih obveznosti, JAK zahteva delno ali celotno vračilo že izplačanih sredstev z zakonitimi obrestmi, pri čemer nemudoma prekine sofinanciranje na javnem razpisu JR10–KNJIŽNI PROGRAM–2020–2023 izbranega knjižnega programa.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju knjižnih programov oziroma spremeni ali prekine že sklenjene pogodbe o sofinanciranju knjižnih programov.

Vsa tveganja pri izvajanju knjižnega programa pred izdajo odločbe in podpisom pogodbe o sofinanciranju izbranega knjižnega programa nosi njegov izvajalec.

**6. Upravičeni stroški in finančna uravnoteženost prijavljenega knjižnega programa**

Prijava mora vključevati načrtovano finančno konstrukcijo knjižnega programa prijavitelja, ki prikazuje vse prihodke in odhodke, nujno potrebne za izvedbo prijavljenega programa. Predstavljena finančna konstrukcija mora biti uravnotežena (prihodki = odhodki), realna in dovolj podrobna, da omogoča identifikacijo, spremljavo in nadzor prijavljenega programa.

Upravičeni stroški kulturnega programa so stroški, nastali pri aktivnostih, ki so povezane s programom, sprejetim v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi verodostojnimi dokazili in predloženimi potrdili o izvedenih plačilih ter da isti upravičeni stroški niso in ne bodo financirani iz drugih virov.

Donacije, druge nefinančne prihodke in nefinančne vložke soorganizatorjev, ki povečujejo skupno vrednost knjižnega programa, je potrebno napovedati v prijavi.

Kot upravičeni stroški se priznajo vrednosti stroškov, izkazane na računu, brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 13/11 in nasl.).

JAK sofinancira le upravičene stroške, ki so nastali od 1. 1. 2020 dalje, razen stroškov odkupa avtorskih pravic prijavljenega knjižnega programa.

Če bo JAK ugotovila, da je upravičenec prejel sredstva oziroma so mu bila odobrena za isti program in isti namen tudi iz drugih virov, se pogodba o sofinanciranju razdre, JAK pa od prijavitelja zahteva povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev.

**6.1. Upravičeni stroški na področju knjižni program (KP)**

sklop A: stroški avtorskega dela, neposredno povezani z izvedbo prijavljenega programa (avtorji besedil, prevajalci, avtorji uvodnih/spremnih besedil, ilustratorji, lektorji, korektorji, odkup avtorskih pravic, plačilo strokovnega pregleda ipd.),

sklop B: tiskarska priprava in tisk ter stroški priprave in izdaje e-knjige/zvočne knjige;

sklop C: splošni stroški, stroški dela založnika in stroški promocije.

Prijavitelj knjižnega programa, ki bo izbran v sofinanciranje, in s katerim bo sklenjena pogodba o financiranju in izvedbi programa, bo moral vse upravičene stroške, ki jih bo uveljavljal v okviru zahtevka za izplačilo in zaključnega vsebinskega in finančnega poročila, izkazati z dokazili o nastanku stroška in dokazili o plačilu stroška (potrdila o izvedenih plačilih).

Kot dokazila o nastanku upravičenega stroška je pri stroških avtorskega dela potrebno priložiti seznam sklenjenih avtorskih ali drugih pogodb. Pri stroških tiskarske priprave, tiska ter stroškov priprave in izdaje e-knjige/zvočne knjige, ki so neposredno povezani s programom, štejejo kot dokazila o nastanku stroška kopije prejetih računov o opravljenih storitvah, na katerih mora biti označeno, da je kopija enaka originalu.

Kot potrdila o izvedenih plačilih pri stroških zaposlenih štejejo izpiski bančnih transakcijskih računov, iz katerih so razvidna nakazila plač zaposlenim, ter plačila davkov in prispevkov oziroma potrdilo Davčne uprave RS, da so plačani vsi davki in druge obvezne dajatve. Pri stroških drugih storitev, ki so neposredno povezane s programom, kot potrdila o izvedenih plačilih štejejo izpiski bančnih transakcijskih računov, iz katerih so razvidna plačila računov in nakazila avtorskih honorarjev skupaj z davki in prispevki ter druga ustrezna potrdila o izvedenih plačilih.

Za vsak strošek, pri katerem JAK ob pregledu zahtevka za izplačilo ne najde neposredne povezave med nastankom stroška in izvedbo programa, oziroma če ugotovi, da nastali strošek ni povezan z izvedbo programa ne glede na to, ali ta dejansko obstaja, lahko JAK od prejemnika sredstev zahteva dodatna pojasnila ali izjave, ki dokazujejo nastanek stroška za izvedbo programa.

Med upravičene stroške ne sodi nakup osnovne opreme.

**7. Pogoji za sodelovanje na javnem razpisu JR10–KNJIŽNI PROGRAM–2020–2023**

**7.1 Splošni pogoji**

Prijavitelji morajo izpolnjevati naslednje splošne pogoje:

* da so pravna oseba zasebnega prava, ki je najmanj tri (3) leta registrirana za izdajateljsko dejavnost, razen v primeru, da je novoustanovljena pravna oseba zasebnega prava pravni naslednik pravne osebe zasebnega prava, ki ga je v obdobju 2016–2019 sofinancirala JAK in nadaljuje z izvajanjem sofinanciranega knjižnega programa;
* da je pri prijavitelju v času izvajanja knjižnega programa 2020-2023 v pogodbenem razmerju vsaj ena (1) oseba, ki izvaja prijavljeni knjižni program;
* da prijavljajo knjižne programe, ki bodo v celoti realizirani v obdobju 2020–2023;
* da v primeru, ko so bili izbrani v sofinanciranje na razpisih Ministrstva za kulturo RS, drugih ministrstev, Javne agencije za raziskovalno dejavnost RS, lokalnih skupnosti in na razpisih EU, na tem razpisu ne morejo biti sofinancirani z istimi upravičenimi stroški - prepoved dvojnega financiranja istih stroškov;
* da zagotavljajo javno dostopnost knjižnega programa;
* da imajo v času prijave na ta razpis izpolnjene vse pogodbene obveznosti oziroma urejena medsebojna razmerja z JAK;
* da so na sofinanciranem programu ter vseh drugih delih, ki so predmet avtorskih pravic in so v tem programu vsebovana, pridobili vse materialne avtorske in avtorski sorodne pravice;
* da dovoljujejo objavo osebnih podatkov z namenom objave rezultatov razpisa na spletni strani JAK, skladno z Zakonom o dostopu do informacij javnega značaja (Uradni list RS, št. 51/06-UPB2, 117/06, 23/24, 50/14, 19/15 - odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07-UPB1);
* da je iz javno dostopnih evidenc AJPES in spletnega servisa Gvin.com <http://www.bisnode.si/produkt/gvin/> razvidno, da na dan oddaje vloge (ki je popolna) poslujejo brez blokiranega tekočega računa,
* da za isti knjižni program (v celoti ali delu) poda vlogo le en prijavitelj;
* da se z istim knjižnim programom (v celoti ali delu) na razpis prijavljajo samo enkrat;
* da pri prijavi upoštevajo vsebinsko opredelitev in cilje razpisnega področja, skladno s 3. in 4. točko besedila razpisa,
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 - UPB);
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 10. točke besedila tega razpisa;
* da je vloga v celoti napisana v slovenskem jeziku;
* da prijavitelj sprejema sodelovalno dolžnost pri posredovanju verodostojnih informacij o poteku knjižnega programa ter vsebinske in finančne dokumentacije in se zavezuje, da bo sodeloval pri izvajanju vsebinskega in finančnega nadzora nad izvajanjem sofinanciranega knjižnega programa;
* da prijavitelj zagotavlja, da lahko zapre finančno konstrukcijo prijavljenega knjižnega programa;

Prijavitelj poda izjavo o izpolnjevanju pogojev v predpisanem prijavnem obrazcu. Če JAK naknadno zahteva izvirnike potrdil o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

**7.2. Določitev najnižjih avtorskih honorarjev pri izvedbi sofinanciranega knjižnega programa**

Prijavitelj mora pri načrtovanju in izvedbi kulturnega programa upoštevati naslednje izhodiščne vrednosti :

* da bo pri izdaji sofinanciranih knjig izplačal avtorski honorar izvirnim ustvarjalcem v višini najmanj 365 EUR bruto na avtorsko polo, prevajalcem najmanj 282 EUR bruto na avtorsko polo, za izvirno pesniško zbirko za avtorja besedila pavšal v višini najmanj 2.800 EUR bruto, za prevod pesniške zbirke pavšal najmanj 2.300 EUR bruto in za avtorja besedila slikanice pavšal najmanj 650 EUR bruto za prvo naklado/izdajo.

**7.3. Posebni pogoji**

Prijavitelji na področju knjižni program morajo ob splošnih izpolnjevati tudi naslednje posebne pogoje:

* da so v obdobju 2017–2019 izdali vsaj 21 knjig v slovenskem jeziku s področja leposlovja in humanistike;
* da bodo v obdobju 2020–2023 izdali najmanj 28 knjig (najmanj 7 letno) v slovenskem jeziku s področja leposlovja in humanistike;
* da za leto 2020 prijavljajo najmanj sedem (7) in največ štiriindvajset (24) knjig v slovenskem jeziku s področja leposlovja in humanistike;
* da v okviru knjižnega programa ne prijavljajo pedagoških gradiv, učbenikov in priročnikov, razstavnih katalogov, likovnih monografij, zbornikov simpozijev in drugih priložnostnih zbornikov, strokovnih in znanstvenih monografij in rezultatov znanstvenih raziskav;
* da bodo knjige, sofinancirane v okviru knjižnega programa, v tiskani obliki izšle v najmanj: 500 izvodih – leposlovje, 400 izvodih – humanistika in esejistika, 200 izvodih – poezija in drame;
* da bodo na zunanji platnici ali zavihku sofinanciranih prevodnih knjig objavili tudi ime prevajalca;
* da bodo v primeru razprodane naklade s ponatisom ali tiskom na zahtevo zagotovili dostopnost sofinancirane knjige najmanj pet (5) let po izidu;
* da v prijavljeni knjižni program ne vključujejo knjig, ki so bile dostopne javnosti pred 1. 1. 2020;
* da pri financiranju stroškov knjižnega programa upoštevajo določila o najnižjih avtorskih honorarjih iz točke 7.2 besedila tega razpisa;
* da zaprošeni znesek za sofinanciranje knjižnega programa ne presega 70 odstotkov celotne vrednosti upravičenih stroškov in da ne presega 190.000 EUR.

**8. Kriteriji za ocenjevanje vlog**

|  |  |  |
| --- | --- | --- |
|  | **Kriteriji** | **Točke** |
| **1.** | Reference založbe, kakovost doslej izdanih knjižnih del in upoštevanje založniških standardov | 10 |
| **2.** | Kakovost knjižnega programa in njegov pomen za slovenski knjižni trg | 10 |
| **3.** | Reference avtorjev, vključenih v prijavljeni knjižni program | 5 |
| **4.** | Načrt promocije in prodaje knjižnega programa | 5 |
|  | **Največje možno število točk** | **30** |

**9. Uporaba in razlaga kriterijev, postopek izbire in določitev višine sofinanciranja**

Prijave bo po ocenjevalnih kriterijih vrednotila pristojna strokovna komisija JAK.

Pojem založniški standardi pomeni predvsem ustrezno izbiranje vsebin in njihovo kakovost ter trženje, ki poveča izpostavljenost vsebin in zagotovi, da dosežejo širše bralstvo. Prvi kriterij ocenjuje odgovor na vprašanje, ali je bilo besedilo ustrezno pripravljeno za izid in ali so bili morebitni prevod, lektura, korektura, oblikovanje in oprema dovolj kakovostni, drugi pa, ali je knjižno delo dovolj dostopno potencialnim bralcem ter ali je stopilo v dialog z javnostjo in kakšne odmeve je prejelo.

Pojem kakovosti v prvem in drugem kriteriju pomeni raven profesionalne realizacije programske vsebine vključno z referencami izdajatelja, kakovost/kompetence avtorja in vrhunsko obvladovanje jezika. Kakovost posameznih knjižnih del pomeni literarno kakovost, strokovne kompetence in ustrezen aparat pri humanističnih besedilih, ujemanje likovne govorice in vizualne podobe in besedilnega dela, kakovostno oblikovanje in postavitev teksta, ki korespondira z vsebino in žanrom, in družbeno relevantnost.

Pomen za slovenski knjižni trg pomeni, da knjižni program na trg prinaša dela v javnem interesu in torej spodbuja tisti segment založništva, ki je tržno manj zanimiv, vendar je iz literarnega, kulturnega in družbeno-razvojnega vidika strateško pomemben na nacionalnem nivoju.

Razpisni kriteriji so ovrednoteni s točkami, pri čemer je pri posameznem kriteriju navedeno najvišje možno število točk.

Za sofinanciranje bodo izbrani tisti knjižni programi, ki bodo v postopku vrednotenja po kriterijih ocenjeni višje. V primeru, da skupni znesek sofinanciranja knjižnih programov, ki so presegli minimalni prag, preseže znesek razpisanih sredstev, bodo sredstva dodeljena programom, ki so pri ocenjevanju prejeli več točk.

Višina odobrenih sredstev za knjižni program je odvisna od obsega, strukture in finančne zahtevnosti programa ter sredstev, ki so namenjena razpisu, pri čemer med izbranimi knjižnimi programi ni primerljivosti glede višine odobrenih sredstev v sorazmerju z višino prejetih točk.

Najnižje število točk za sprejetje knjižnega programa v sofinanciranje je **25 točk** (spodnji točkovni prag).

Pri določitvi višine sofinanciranja bodo upoštevani izhodiščni izračuni:

**A) avtorski honorarji**

- 1 AP izvirno leposlovje in humanistika: 365 EUR + 60 EUR lektura in korektura = 425 EUR

- 1 AP prevodno leposlovje in humanistika: 282 EUR + 60 EUR lektura in korektura = 342 EUR

- izvirna in prevodna pesniška zbirka: 3.200 EUR (pavšalni honorar + lektura in korektura)

- slikanica in strip: pavšalni znesek 3.500 EUR (avtor besedila, ilustracije in lektura)

**B) tisk ter stroški priprave in objave e-knjige/zvočne knjige**

- obseg do 12 AP: sofinanciranje 1000 EUR na posamični knjižni naslov, za vsako nadaljnjo AP 100 EUR do največ 2.000 EUR na knjižni naslov.

- 150 EUR za pripravo in objavo zvočne knjige ter e-knjige z več kot 40% vizualnega gradiva ter 50 EUR za pripravo in izdajo e-knjige

**C) stroški dela in promocije**

- stroški dela založnika bodo dodatno sofinancirani največ v višini 20 % odobrene subvencije v sklopu A;

- stroški uredniškega dela za urednike v rednem delovnem razmerju za polni delovni čas bodo dodatno sofinancirani največ v višini 10% odobrene subvencije v sklopu A.

- stroški promocije in prodaje bodo sofinancirani:

* za 7 sofinanciranih knjig v knjižnem programu: največ 3.500 EUR;
* za 8**–**15 sofinanciranih knjig v knjižnem programu: največ 8.000,00 EUR;
* za 16**–**24 sofinanciranih knjig v knjižnem programu: največ 12.000 EUR.

**10. Razpisni rok in način oddaje vlog**

Prijavitelji morajo vlogo **izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju in oddaji vloge v spletni aplikaciji morajo prijavitelji **vlogo natisniti, žigosati in lastnoročno podpisati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Vloga mora biti izpolnjena na ustreznem razpisnem obrazcu in mora vsebovati vse bistvene sestavine vloge ter obvezne priloge in podatke, določene v razpisni dokumentaciji.

Prijavitelji morajo v celoti izpolnjeno **vlogo zaključiti in oddati v predpisanem roku v spletni aplikaciji in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.** Prijava je vložena pravočasno, če jo JAK prejme v spletni aplikaciji **in** natisnjeni obliki, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje poštne pošiljke.

Vlogo je potrebno oddati **v zaprti kuverti in na sprednjo stran kuverte nalepiti obrazec s črtno kodo, ki ga ob tiskanju vloge določi spletna aplikacija.**

Rokza zbiranje vlog prične teči na dan najave javnega razpisa JR10–KNJIŽNI PROGRAM–2020–2023 v Uradnem listu RS in objave besedila razpisa na spletni strani JAK <http://www.jakrs.si/javni-razpisi-in-pozivi/> dne **15. 11. 2019** ter traja doizteka zadnjega dne roka za oddajo vlog, ki je **23. 12. 2019.**

Vsi zahtevani prijavni obrazci morajo biti izpolnjeni v celoti, datirani, žigosani in podpisani s strani odgovorne osebe prijavitelja oziroma izpolnjeni skladno z zahtevami.

**11. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktorica JAK.

Če se prijavitelj na ta razpis prijavi s knjižnim programom, ki vsebinsko ne izpolnjuje pogojev tega razpisa, in ga strokovna komisija ne more oceniti s kriteriji, navedenimi v razpisnem besedilu, se vloga zavrže kot vloga neupravičenega prijavitelja.

Vloge, ki ne bodo izpolnjene v celoti v spletni aplikaciji in na originalnih, datiranih, žigosanih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK, dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga, ki ne bo oddana v tiskani obliki in v spletni aplikaciji do **vključno 23. 12. 2019.** Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev, bodo kot neupravičene osebe izločeni iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru knjižnega programa spremeni odločitev in s prijaviteljem ne sklene pogodbe. Prav tako v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

Samo v primeru, ko zaradi **tehničnih težav na strani JAK**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo JAK upoštevala. O morebitnih tehničnih težavah iz tega odstavka, ki bodo lahko razlog za to, da vloge v spletni aplikaciji ne bi bilo potrebno oddati pravočasno, bo JAK vlagatelje obvestil na svoji spletni strani. Brez obvestila iz prejšnjega stavka je potrebno vlogo pravočasno oddati v tiskani obliki in spletni aplikaciji.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se predlagatelj strinja s pogoji in kriteriji javnega razpisa** **JR10–KNJIŽNI PROGRAM–2020–2023.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločila direktorica JAK z odločbo o sofinanciranju posameznega knjižnega programa.

Odpiranje vlog bo potekalo na JAK, Metelkova 2b, 1000 Ljubljana in ni javno.

**12. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni priložiti k vlogi potrdilo o plačilu tarife v višini 200,00 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**13. Dokumentacija javnega razpisa**

Dokumentacija javnega razpisaobsega:

– besedilo javnega **razpisa JR10–KNJIŽNI PROGRAM–2020–2023**

– prijavni obrazec s finančno konstrukcijo v spletni aplikaciji OBR-KP in anketni obrazec AN-KP.

Dokumentacija javnega razpisa je na voljo na spletnem naslovu [https://jakrs.e-razpisi.si](https://xx/), besedilo razpisa pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo :

* natisnjen prijavni obrazec s finančno konstrukcijo OBR-KP in anketni obrazec AN-KP z dokazilom o plačani tarifi.

**14. Pristojna uslužbenka za informacije in pojasnila**

Informacije lahko dobite na spletni strani JAK www.jakrs.si, po telefonu vsak delavnik med 10. in 12. uro in po elektronski pošti pri pristojni uslužbenki:

- Vlasta Vičič, e-pošta: vlasta.vicic(at)jakrs.si, tel.: 00386 (0) 1 369 58 26.

**Renata Zamida**

Direktorica Javne agencije za knjigo RS